b'\n_START_ARTICLE_\nProtolyse\n_START_PARAGRAPH_\nEn protolyse er en kjemisk reaksjon der et proton (H\xe2\x81\xba) avgis eller tas opp. Denne typen reaksjoner forbindes som oftest med syre-base-reaksjoner. Teorien ble beskrevet i 1923 av Johannes Br\xc3\xb8nsted og Martin Lowry.\n_START_SECTION_\nFullstendig protolyse\n_START_PARAGRAPH_\nVed en fullstendig protolyse vil tiln\xc3\xa6rmet alle molekylene som kan avgi H\xe2\x81\xba-ioner, gj\xc3\xb8re det. Et eksempel p\xc3\xa5 en slik reaksjon kan v\xc3\xa6re tilf\xc3\xb8rsel av HCl (saltsyre) til vann._NEWLINE_HCl + H\xe2\x82\x82O \xe2\x86\x92 H\xe2\x82\x83O\xe2\x81\xba + Cl\xe2\x81\xbb_NEWLINE_Her avgis et H\xe2\x81\xba-ion fra saltsyren til vannet, og vi f\xc3\xa5r i tillegg oppl\xc3\xb8ste kloridioner (Cl\xe2\x81\xbb). Tiln\xc3\xa6rmet alle HCl-molekylene reagerer slik, og vi sier derfor at HCl er en syre som protolyserer fullstendig._NEWLINE_Andre syrer vil ikke protolysere fullstendig, og det vil i stedet opprettes en likevekt.\n_START_SECTION_\nAutoprotolyse\n_START_PARAGRAPH_\nAutoprotolyse (ogs\xc3\xa5 kjent som egenprotolyse) er en prosess hvor det foreg\xc3\xa5r en overf\xc3\xb8ring av protoner mellom to identiske molekyler. Det ene molekylet opptrer da som en Br\xc3\xb8nsted-syre, og det andre som en Br\xc3\xb8nsted-base.'